«Արմենիս» բառը որպես ազգանուն հաճախ ենք հանդիպում Կրետե կղզում: Պատմագետ Անդրեաս Կորնարոսը վկայում է այն մասին, որ Նիկիֆորոս Ֆոկայի ժամանակ հայ ընտանիքներ են հաստատվել Կրետե կղզում Կոստանդնուպոլսից, և որ հենց նրա ժամանակաշրջանում էլ առաջին անգամ լսվում է «Արմենիս» ազգանունը: Նույն ժամանակաշրջանում հայերի ներկայության մասին են վկայում նաև Խանիայի շրջանում հայտնաբերված հայերեն գրությամբ չորս գերեզմանաքարերը, որոնք տեղադրված են սուրբ Ղուկաս եկեղեցու մուտքի մոտ գտնվող գերեզմանատանը: Գերեզմանաքարերը տարիների ընթացքում մեծ վնասներ են կրել: Այդ իսկ պատճառով եկեղեցու վերականգման ժամանակ դրանք տեղափոխվեցին Խանիայի Հնագիտական թանգարան: Չորս գերեզմանաքարի վրա էլ գրված է նույն արտահայտությունը. «Սա մահարձան - գերեզմանաքար է»: